Statebondspele in Durban gehouFoto: mmstadium.com Louise Martin, Britse sportsadministrateur, wat vroeër as die CGF se eerste vroue president gekies is, het die aankondiging gemaak. Fikile Mbalula, minister van sport, het Durban op Twitter gelukgewens. CGF-afgevaardigdes het voor die aankondiging aan ŉ inligtingsessie deelgeneem waar Mbalula en James Nxumalo, burgemeester van Durban, hulle onder meer toegespreek het. Durban was die enigste stad wat nog die 2022-byeenkoms wou aanbied nadat die stad Edmonton in Kanada sy bod onttrek het weens ekonomiese kommer. Gideon Sam, president van die Suid-Afrikaanse Sportkonfederasie en Olimpiese Komitee, het kort voor die aankondiging gesê: “Dit is Suid-Afrika se beurt om die geleentheid aan te bied. Ons glo ons tyd het gekom en dat Suid-Afrika ŉ vertoning sal bied wat die Statebondspele sal trots maak.” Die Statebondspele vind elke vier jaar plaas en is in 1930 die eerste keer gehou. Sowat 4 500 atlete sal aan die 2018-Statebondspele deelneem wat in Australië gehou word. Mark Alexander, voorsitter van die Durban 2022-bodkomitee, het verlede week gesê die Suid-Afrikaanse regering het besluit om die bod te steun en dat infrastruktuur wat vir die 2010 Sokkerwêreldbeker gebou is, weer gebruik kan word, insluitend die Moses Mabhida-stadion, om koste te bespaar. Die Statebondspele in Durban sal na verwagting op 18 Julie 2022 afskop.